**ПРЕПОРУКЕ ЗА ПОСТУПАЊЕ ЗАПОСЛЕНИХ И КОРИСНИКА УСЛУГА У ФРИЗЕРСКИМ САЛОНИМА, У КОЗМЕТИЧКИМ САЛОНИМА, САЛОНИМА ЗА ПЕДИКИР И МАНИКИР, САЛОНИМА ЗА ТЕТОВАЖУ И САЛОНИМА ЗА МАСАЖУ У ОКВИРУ ПОСТУПНОГ УБЛАЖАВАЊА МЕРА ВЕЗАНИХ ЗА СПРЕЧАВАЊЕ ШИРЕЊА БОЛЕСТИ COVID-19**

**Напомена: Поштовани, препоруке су подложне изменама у зависности од промене епидемиолошке ситуације**

1. Корисници услуга морају бити без симптома који указују на COVID-19 (повишена температура и један од знакова или симптома инфекције дисајних органа – кашаљ, краткоћа даха, отежано дисање, губитак чула укуса и мириса).

2. Пријем корисника услуга обављати путем заказивања како би се остварила временска дистанца између корисника. Уколико и дође до преклапања већ заказаних клијената, нови клијент треба да сачека испред салона. Потпуно избегавати устаљену праксу окупљања и дружења у салонима. Смањити контакт са различитим предметима и површинама, додиривати само најнужније, а новине, часописи и др. склонити.

3. Ограничити број корисника услуга који истовремено бораве у фризерском салону (на простору од најмање 4m2 може бити присутан само један корисник услуга, односно између радних места поштовати раздаљину од најмање три метра). Између клијента и фризера треба да постоји један метар раздаљине или максимална удаљеност коју природа рада омогућава.

4. Осигурати да сви запослени и корисници услуга практикују ношење маски тако да маска прекрива нос, уста и браду. Салон треба да има на располагању маске за лице у случају да корисник дође без маске. При активностима које изискују близак контакт на мање од једног метра или стварање аеросола носити визир и заштитне наочаре. Рукавице се препоручују запосленима само при уобичајеном протоколу (при фарбању косе и осталим активностима које укључују употребу хемикалија које оштећују кожу, при тетовирању...). Ограничити положај лицем у лице на минимум.

5. Осигурати да сви запослени (посебно између рада са муштеријама) и корисници услуга практикују одговарајуће мере хигијене руку, тј. да користе сапун и воду при прању руку у трајању од најмање 20 секунди или средство на бази 70% алкохола. Не додиривати лице, посебно уста, нос и очи пре прања или дезинфекције руку.

6. У просторијама за одмор запослених треба осигурати довољно простора, а столице и столове размакнути, те избегавати истовремени одмор већег броја запослених. Време одмора треба ограничити на максимално 15 минута ако две особе истовремено користе паузу за одмор, уз држање физичке дистанце од најмање два метра.

7. Осигурати континуирану дезинфекцију руку, простора, радних површина, намештаја, прибора и опреме у салону:

* на уласку у салон поставити дезобаријеру (сунђер или крпа натопљени дезинфекционим средством на бази хлора у складу са упутством произвођача),
* на уласку у салон обезбедити дозер (по могућству бесконтактни) за дезинфекцију руку на бази 70% алкохола и јасно истакнуто обавештење о обавези дезинфекције руку при уласку, а запослени треба да надзире да корисник услуга обавезно дезинфикује руке по уласку у салон,
* корпа за бацање искришћених маски треба да буде постављена поред улазних/излазних врата, а сав отпад у који улазе и употребљене маске и рукавице одлаже се у кесу која се мора завезати пре одлагања у контејнер,
* пре напуштања салона треба дезинфиковати руке, уклонити и одложити маску у канту за смеће и поново дезинфиковати руке,
* у тоалетима обезбедити сапуне и папирне убрусе и спроводити редовну дезинфекцију површина средствима на бази хлора у складу са упутством произвођача или на бази 70% алкохола,
* запослени треба да перу руке често или да их дезинфикују увек након коришћења телефона, рачунара, благајне,
* користити дезинфицијенс на бази 70% алкохола за брисање држача и дугмета на фену након сваке употребе, али због опасности од електричног удара не прскамо фен дезинфицијенсом,
* пре рада са следећим клијентом обришите визир и заштитне наочаре 70% алкохолним дезинфицијенсом, обављати редовну дезинфекцију свих радних површина, подова, ручица и квака неким од препоручених регистрованих дезинфекционих средстава према приложеном упуству произвођача (нпр. препарати на бази хлора или 70% алкохола), а посебно водити рачуна о времену контакта (време које је потребно да дезинфекционо средство уништи микробе на предметима),
* често проветравати просторије и омогућити континуирани проток ваздуха без коришћења вештачке вентилације,
* после сваке муштерије обавити дезинфекцију радног места, столице, шампоњере за прање косе, чешљева, опреме и прибора који је коришћен, као и стерилизацију опреме и прибора који се иначе примењује и током редовних процедура,
* за сваку муштерију користити посебан, чист пешкир, прекриваче, капе, огртаче и слично који су прошли машинско прање детерџентом на температури од најмање 60 °C, плаштеве за заштиту код фарбања и шишања после сваке употребе дезинфиковати, или пак користити једнократне чисте убрусе, капе, огртаче, плаштеве,
* на радним местима за маникир и педикир поставити фиксне или мобилне параване од плексигласа између запосленог и корисника услуга или запослени треба да користе визир. Масаже, козметичке третмане или тетовирање обављати у посебним просторијама или пак просторе између корисника услуга поделити параванима од материјала који се лако чисте и дезинфикују.
* током трајања епидемије COVID-19, не препоручује се обављање масаже лица, као ни употреба шминке за лице (услужно шминкање) и екстензија трепавица.

8. Старији и пацијенти са хроничним незаразним болестима изложени су повећаном ризику за тежи ток болести и требало би да се посебно придржавају превентивних мера и да се додатно заштите. Да не би дошло до оболевања код ових ризичних група, саветујемо им да не посећују фризерски салон.

9. Осигурати надзор над здравственим стањем запослених. Запослени треба свакодневно бар два пута дневно да мере температуру и проверају да ли имају неки од симтома COVID-19, а посебно пре доласка на посао. У случају појаве симптома који указују на COVID-19 запослени треба да се јави надређеном и да не долази на посао док се не јави свом изабраном лекару у дому здравља.